Landlæknisembættinu hefur verið falið að meta hvort Landspítalinn geti uppfyllt viðmið um gæði með því að rannsaka leghálssýni. Heilbrigðisráðherra hefur ekki ákveðið hvort sýnin verða áfram send til Danmerkur eða rannsökuð á Landspítalanum.
Heilbrigðisráðuneytið hefur óskað eftir að Embætti landlæknis meti hvort áætlun, sem Landspítalinn hefur sett fram um rannsókn leghálssýna, uppfyllir viðmið. Núna eru sýnin send til Danmerkur til rannsóknar en ráðuneytið óskaði eftir svörum frá Landspítala um hvort hann gæti sinnt rannsóknunum. Spítalinn hefur lagt fram áætlun um kostnað. Hins vegar greinir Heilsugæslu höfuðborgarsvæðisins og Landspítalann á um hvort unnt sé að uppfylla viðmið um gæði.
Um áramótin var fyrirkomulagi sýnatöku breytt þannig að HPV-veirugreining verði almennt fyrsta skref í krabbameinsleit í leghálsi en ekki frumuskoðun eins og var áður. Við þetta fækkar frumusýnum niður í sjö til átta þúsund á ári. Það er mat Heilsugæslu höfuðborgarsvæðisins að þetta séu ekki nægilega mörg sýni til að sérfræðingar hér geti viðhaldið færni sinni í að greina þau. Þessu er Landspítalinn ósammála; þau sýni sem eru óeðlileg og þarfnist frekari skoðunar séu nægilega mörg til að viðhalda færni.
Landlæknisembættinu hefur verið falið að meta hvort Landspítalinn geti uppfyllt kröfur um rannsókn leghálssýna. Heilbrigðisráðherra hefur ekki ákveðið hvort sýnin verða áfram send til Danmerkur eða rannsökuð á Landspítalanum.